Pia Kjærsgaard (DF), 1997-11-06:
Vi vil faktisk meget hellere have, at de mange gode hensigtserklæringer, som er kommet til udtryk i dag, bliver udmøntet i virkeligheden, for vi har et problem.
Vi har et meget, meget stort problem, når der er så mange gamle mennesker, som føler, at politikerne har glemt dem.
Så er det rigtigt, at vi via vores egne personlige handlinger skal være anderledes, men det er altså ikke noget, man kan lovgive om.
Det, som vi skal gøre herinde, er at give de bedst mulige rammer for, at vores ældre og svage medborgere får det bedre.
Tak for reklamen til Dansk Folkepartis principprogram.
Jeg synes, det var en udmærket reklame, SF gav principprogrammet, og der er ingen tvivl om, at efter SF's reklame er der nok flere, der vil rekvirere programmet.
Det kan man gøre på Christiansborg.
Jeg vil også gerne give et telefonnummer: Det er 33 37 46 94.
Vi tror faktisk, at der er mange, der vil gøre det efter den reklame, SF gav.
Så vil jeg godt gå over til et andet punkt, som ministeren ikke berørte, og som har medført en intens offentlig debat.
Jeg synes, ministeren skylder nogle svar.
Hvad ligner det, at regeringen i årevis - i årevis - har udbetalt millioner til udenlandske personer, der ikke har ret til pension i Danmark, men som får væsentlig mere end en dansk pensionist på samme alder, og så kalder man det bare bistandshjælp?
Den debat har vi ikke haft i Folketinget
andet end via nogle skriftlige spørgsmål fra mig til ministeren, og det synes jeg faktisk også man bør tage med i den debat, vi har her i dag.
Hvad ligner det, at en sådan ordning i årevis har været kendt af socialministeren - det har ministeren jo indrømmet - som først nu begynder at gøre noget ved det?
Det er endda først efter afsløringen i Jyllands-Posten, hvor ministeren i første omgang selv oplyste, at der »kun« var tale om 20.000 - og det sagde ministeren - 20.000 personer, mens finansministeren efterfølgende måtte komme socialministeren til undsætning med indlæg i dagspressen.
Det er penge, der kunne være kommet danske pensionister til gode, så jeg må gentage, at regeringens politik ikke hænger sammen.
Det er altså en åben port for nogle og en lukket for andre.
Og så hænger enderne ikke sammen.
I Dansk Folkeparti ønsker vi som sagt, at enhver, der har et reelt behov for hjælp, skal have et retsbestemt krav på den behovsbestemte pleje, og den skal iværksættes med meget kort varsel.
Det giver vi udtryk for i det forslag, vi
har lagt frem til forhåbentlig vedtagelse.
Vi fastholder, at den nødvendige pleje og omsorg til ældre medborgere skal ske uden brugerbetaling, også under hjemmehjælperens sygdom og ferier.
Tilsvarende skal de handicappede hjælpes til et værdigt og trygt liv, og de tilbudene skal være ens over hele landet, så den øgede decentralisering ikke får den konsekvens, at de handicappede i visse dele af landet får en utilfredsstillende behandling af det offentlige system.
Har man egentlig hørt så galt: Vi beklager, fru Olsen, men Deres hjemmehjælp har ferie de næste tre uger, så der vil ikke komme regelmæssig hjemmehjælp i den periode.
Ha' en god dag.
Det er, hvad offentlige kontorer gang på gang tillader sig at sige til de mennesker, man selv har visiteret til hjælp, og det er altså uanstændigt.
Dansk Folkeparti lader sig ikke sådan bare forblænde af talerne her i dag og lader sig ikke forblænde af regeringens hensigtserklæringer og mange udtalelser om tiltag på de forskellige områder.
Den virkelige verden viser noget helt andet.
Derfor ser vi faktisk også frem til et regeringsskift,
et regeringsskift, hvor Dansk Folkeparti får indflydelse på den politik, der bliver ført, så der igen kan ske noget effektivt på ældreområdet og på området for omsorg og pleje.